NITRA. Známa slovenská režisérka a spisovateľka Mariana Čengel Solčanská má na konte ďalšiu knihu. Pozornosť rodáčky z Nitry, ktorá má na svedomí tituly ako Láska na vlásku, Legenda o lietajúcom Cypriánovi či úspešný film Únos, tento raz zaujal Milan Rastislav Štefánik. O najnovšej publikácii menom Generál M. R. Štefánik diskutovala aj s čitateľmi vo svojom rodnom meste, kam sa vždy rada vracia.
Román sa podľa niektorých radí medzi najlepšie slovenské životopisy. Autorka v ňom Štefánika vykreslila nielen ako dokonalého veliteľa a diplomata, ale predovšetkým ako človeka z mäsa a kostí aj so všetkými chybami.
O generálovi začala písať už v roku 2013. "Štefánik je obrovská téma a dá sa spracovať kedykoľvek. Ale tým, že sa blížila storočnica Československa, cítila som, že musím spraviť svoju súkromnú oslavu, veľa to pre mňa znamená," vysvetlila Mariana Čengel Solčanská.
Najskôr chcela napísať len scenár. Dostala sa ale k toľkým zaujímavým informáciám a súvislostiam, ktoré by do filmu dostala len ťažko. Začala preto písať aj beletriu, ktorá uzrela svetlo sveta presne na sté výročie.
Rozprávačom je najmä Beneš
Spočiatku zvažovala, akým spôsobom román uchopiť. Jej prvotným nápadom bolo napísať ho v prvej osobe. "Ale kto už môže rozprávať za Štefánika? Nikto nemôže vedieť, čo sa mu dialo v hlave," uviedla spisovateľka.
Pohľad vševediaceho rozprávača na ňu pôsobil príliš objektívne. "Každá historická udalosť sa odohráva dvojitým spôsobom. Prvým sú skutočné udalosti, ktoré sa nikdy nedozvieme. Druhým je naša interpretácia udalosti. A Generál je moja interpretácia toho, čo sa stalo," objasňuje.